b'\n_START_ARTICLE_\nEksperimentin\xc4\x97 sportin\xc4\x97s aviacijos gamykla\n_START_SECTION_\nEksperimentin\xc4\x97s sportin\xc4\x97s aviacijos dirbtuv\xc4\x97s\n_START_PARAGRAPH_\n1967\xc2\xa0m. prie Eksperimentinio metalo pjovimo stakli\xc5\xb3 mokslinio tyrimo instituto \xc4\xafkurtos Eksperimentin\xc4\x97s sportin\xc4\x97s aviacijos dirbtuv\xc4\x97s (ESAD). 1969\xc2\xa0m. pavasar\xc4\xaf dirbtuv\xc4\x97s persik\xc4\x97l\xc4\x97 \xc4\xaf suremontuotas buvusios pienin\xc4\x97s patalpas Prienuose. Pirmasis dirbtuvi\xc5\xb3 gaminys buvo medin\xc4\x97s konstrukcijos pradinio apmokymo sklandytuvas BrO-11M \xe2\x80\x9eZyl\xc4\x97\xe2\x80\x9c, kuris buvo i\xc5\xa1bandytas ir priimtas 1969\xc2\xa0m. liepos 21 d. BrO-11M \xe2\x80\x9eZyl\xc4\x97\xe2\x80\x9c sklandytuv\xc5\xb3 buvo pagaminta apie 40. Tuo metu ESAD dirbo 12 darbuotoj\xc5\xb3, i\xc5\xa1pl\xc4\x97tus gamybos apimtis, 1970\xc2\xa0m. pabaigoje darbuotoj\xc5\xb3 padaug\xc4\x97jo iki 40. 1970\xc2\xa0m. lapkri\xc4\x8dio 27 d. ESAD direktoriumi paskirtas sklandytojas Vytautas Pakarskas, prie darb\xc5\xb3 prisijung\xc4\x97 konstruktoriai Bronius O\xc5\xa1kinis ir Antanas Paknys.\n_START_SECTION_\nBK-7A, BK-7B ir BK-7C\n_START_PARAGRAPH_\n1975\xc2\xa0m. sukurtas naujas sklandytuvo variantas BK-7A, kurio 2,20\xc2\xa0m ilgesni sparnai padidino aerodinamin\xc4\x99 kokyb\xc4\x99 (lyginant su pirmtaku) nuo 43 iki 46. Pager\xc4\x97jo ir kitos skridimo charakteristikos. 1976\xc2\xa0m. vasar\xc4\xaf ir baland\xc4\xaf i\xc5\xa1bandyti dar labiau patobulinti sklandytuvai BK-7B ir BK-7C.\n_START_SECTION_\nLAK\n_START_PARAGRAPH_\n1976\xc2\xa0m. gegu\xc5\xbe\xc4\x99 i\xc5\xa1bandytas sklandytuvas LAK-9 \xe2\x80\x9eLietuva\xe2\x80\x9c. \xc5\xa0i\xc5\xb3 tre\xc4\x8dios serijos sklandytuv\xc5\xb3 buvo pagaminta 8, patobulint\xc5\xb3, ketvirtos serijos\xc2\xa0\xe2\x80\x93 10 vienet\xc5\xb3. 1978\xc2\xa0m. bir\xc5\xbeelio m\xc4\x97nes\xc4\xaf i\xc5\xa1bandytas patobulintas variantas LAK-9M \xe2\x80\x9eLietuva\xe2\x80\x9c, turintis kitokios konstrukcijos sparnus ir anglies puo\xc5\xa1to lon\xc5\xbeeronais._NEWLINE_1979\xc2\xa0m. gruod\xc5\xbeio 21 d. atliktas bandomasis LAK-12 \xe2\x80\x9eLietuva\xe2\x80\x9c skrydis. LAK-12 buvo galutinis vis\xc5\xb3 modifikacij\xc5\xb3 variantas, iki 1990\xc2\xa0m. buv\xc4\x99s pagrindiniu ESAG produktu. LAK-12 pagaminta 235 vienetai, kuriais skraid\xc4\x97 Lietuvos, Latvijos, Estijos, buvusios Taryb\xc5\xb3 S\xc4\x85jungos, Anglijos, JAV, Vokietijos, Austrijos, \xc4\x8cekijos, Slovakijos, Lenkijos, Bulgarijos, Vengrijos, Portugalijos, Ispanijos, \xc5\xa0vedijos, Argentinos, Piet\xc5\xb3 Afrikos Respublikos, Australijos, Naujosios Zelandijos ir kt. \xc5\xa1ali\xc5\xb3 sklandytojai.\n_START_SECTION_\nPrivatizavimas\n_START_PARAGRAPH_\nAtk\xc5\xabrus Lietuvos nepriklausomyb\xc4\x99 Prien\xc5\xb3 ESAG tapo UAB \xe2\x80\x9eSportin\xc4\x97 aviacija\xe2\x80\x9d.'